Virallinen lehti nro C 082 , 17/03/1998 s. 0074



KIRJALLINEN KYSYMYS P-2432/97 komissiolle esittäjä(t): Xaver Mayer (PPE) (8. heinäkuuta 1997) Aihe: Vaihtoehtoisten raaka-aineiden käyttö hiivan tuotannossa - ympäristöön kohdistuvan rasituksen pienentäminen Kun hiivaa tuotetaan käyttämällä melassia, syntyy loppuaineita, joiden jätehuollosta on huolehdittava. Tämä jätehuolto järjestetään osittain viemällä jätevedet kunnan jätevedenpuhdistamoihin. Kunnan puhdistamoiden runsas kuormittaminen johtaa kustannuksiin, jotka rasittavat yhä pahemmin hiivaa tuottavia yrityksiä. Saksan liitotasavallan maatalouden tutkimuslaitoksessa Braunschweigissa teetetty tutkimus osoittaa, että jätevesien aiheuttama kuormitus vähenee käytetyn raaka-aineen sokeripitoisuuden lisääntyessä. Lisäksi loppuaineiden biologinen hajoaminen paranee puhtaampia raaka-aineita käytettäessä. Tutkimuksessa tullaan myös siihen tulokseen, että EU:n nykyiset maatalousmarkkinoita koskevat määräykset vaikuttavat kielteisesti hiivateollisuuden kilpailuasemaan, koska melassimarkkinat eivät kynnyshintansa vuoksi ole sidoksissa maailmanmarkkinoihin eikä melassi ole vientikorvauksiin oikeuttava tuote. Edellä mainituista syistä tutkimuksessa suositellaan muuttamaan EU:n maataloutta koskevia määräyksiä melassin osalta. 1. Katsooko komissio, että EU:n nykyiset maatalousmarkkinoita koskevat määräykset vaikuttavat kielteisesti hiivateollisuuden kilpailuasemaan? 2. Onko komissio jo ryhtynyt tai aikooko se ryhtyä tutkimuksessa ehdotettuihin toimiin EU:n hiivateollisuuden kilpailuhaittojen poistamiseksi? Jos vastaus on myönteinen, millaisista toimista tällöin on kyse? 3. Onko komission mielestä suotavaa, että hiivateollisuuden ympäristöön kohdistamaa rasitusta pienennetään puhtaampia raaka-aineita käyttämällä? Mihin toimiin komission mielestä olisi ryhdyttävä tämän tavoitteen saavuttamiseksi? 4. Miten komissio arvioi ehdotusta maksaa tuotantokorvauksia sokerin avulla tapahtuvaan hiivan valmistukseen sekä ehdotusta lisätä hiiva asetuksen 1010/86 ((EYVL L 94, 9.4.1986, s. 9. )) liitteeseen sekä asetuksiin 3033/80 ((EYVL L 323, 29.11.1980, s. 1. )) ja 3034/80 ((EYVL L 323, 29.11.1980, s. 7. )), jotta sokeria voidaan käyttää hiivan valmistuksessa? 5. Mikäli kysymyksessä 4 ehdotetut toimet toteutetaan, niin se vaikuttaisi kielteisesti sokeritalouteen. Kuinka tämä olisi estettävissä? Komission jäsenen Franz Fischlerin komission puolesta antama vastaus (4. syyskuuta 1997) Arvoisan parlamentin jäsenen mainitsema ympäristöön kohdistuva rasitus johtuu melassin käytöstä raaka-aineena vastakohtana puhtaamman glukoosin ja sokerin käytölle. Hiivan valmistajat ovat valinneet melassin yksinomaan hintasyistä, ja tämän vuoksi komission kannan mukaan on oikeutettua, että he kantavat vastuun teoistaan, kun niistä aiheutuulisäkustannuksia kansallisten ja yhteisön jätevesinormien noudattamisen varmistamiseksi. Vastauksena arvoisan parlamentin jäsenen esittämiin erityisiin kysymyksiin: 1 - 3. Komissio uskoo, että yhteisellä maatalouspolitiikalla pystytään varmistamaan se, että hiivateollisuus saa maataloustuotteita kohtuullisilla hinnoilla. Vuoden 1992 uudistusprosessi alentaa edelleen viljan hintaa, minkä pitäisi puolestaan johtaa alhaisempiin markkinahintoihin glukoosin käytön mahdollistamiseksi puhtaampana raaka-aineena hiivateollisuudessa. 4 - 5. Komissio on tietoinen siitä, että hiiva ei saa tiettyjen kemianteollisuudessa käytettävien sokerialan tuotteiden tuotantotukea (tiettyjen kemianteollisuudessa käytettävien sokerialan tuotteiden tuotantotukeen sovellettavista yleisistä säännöistä annettu neuvoston asetus (ETY) 1010/86). Vaikka komissio tarkastelee asetusta (ETY) 1010/86 säännöllisesti uudelleen läheisessä yhteistyössä jäsenvaltioiden kanssa, hiivaa ei ole tähän mennessä katsottu aiheelliseksi lisätä tähän asetukseen.